নোটবন্দির সঙ্গে SIR এর তুলনা টেনে বিজেপিকে কটাক্ষ অভিষেকের

ওয়েবডেস্ক- ২০২৬ ভোটে (2026 Assemble Election) বিজেপিকে (BJP) জবাব দিতে তৈরি রাজ্যের শাসক দল তৃণমূল কংগ্রেস (TMC)। ২০২৫ এর একদম শেষের দিকে বাংলায় এসে দুর্নীতি, অপশাসন, নারী নিরাপত্তা সহ একাধিক ইস্যুতে বাংলার সরকারকে নিশানা করেন স্বরাষ্ট্রমন্ত্রী অমিত শাহ। রাজ্য সরকারকে উৎখাত করে বিজেপি শাসন প্রতিষ্ঠা হবেই দৃঢ় ও আত্ম বিশ্বাসী সুরে বক্তব্য রাখেন তিনি। তার পরেই শাহকে পাল্টা জবাব দিতে ময়দানে নামলেন তৃণমূলের তরুণ তুর্কি, অভিষেক বন্দ্যোপাধ্যায় (Abhishek Banerjee) । শুক্রবার সমতলে দক্ষিণ ২৪ পরগনায় প্রচার চালানোর পরে আজ আলিপুরদুয়ার থেকে কেন্দ্রের বিজেপি সরকারকে তীব্র বাণে বিদ্ধ করলেন তিনি।

এসআইআরের সঙ্গে নোটবন্দির তুলনা টানলেন তিনি। ২০১৬ সালে হঠাৎ মধ্যরাতে একদিন নোটিবন্দি ঘোষণা করেছিলেন প্রধানমন্ত্রী নরেন্দ্র মোদি। রাতারাতি বন্ধ হয়ে যায় পুরনো ২০০০ টাকার নোট। এক বিশৃঙ্খলা পরিস্থিতি তৈরি হয়। ব্যাঙ্কের দীর্ঘ লাইনের টাকা দাঁড়িয়ে বহু প্রবীণ মানুষের মৃত্যু হয়। এবারে সেই নোটবন্দির নৈরাজ্যের সঙ্গে এসআইআর পরিস্থিতির তুলনা টানলেন অভিষেক। এসআইআর-এর চাপে মৃত্যু হয়েছে একাধিক বিএলও’র। ভোটার লিস্টে নাম না থাকা নিয়ে নাগরিকত্ব হারানোর ভয়ে হার্ট অ্যাটাকে মারা গেছে সাধারণ মানুষ, একাংশ আত্মহত্যার পথ বেছে নিয়েছে।

আজ আলিপুরদুয়ার থেকে সেই নোটবন্দির নৈরাজ্যের পরিস্থিতির সঙ্গে এসআইআর-এর তুলনা টানলেন তিনি। এদিন অভিষেক বলেন, মোদি সরকার নতুন স্বপ্ন দেখিয়ে ১০ বছর আগে সকলে লাইনে দাঁড় করিয়েছিলেন। উল্টে দেখা গেল কালোধন আরও বেড়ে গেল। ১০ বছর পর আবার মানুষকে লাইনে দাঁড় করালেন। আগে জনতা সরকার গড়তেন। এখন সরকার ঠিক করছে ভোটার কে হবেন।

আরও পড়ুন- তৃণমূল ছেড়ে ফের কংগ্রেসে যোগ দিলেন মৌসম বেনজির নূর

অভিষেক বলেন, গত পাঁচ বছর ধরে বিজেপি বাংলার মানুষকে হয়রান করছে। কোচবিহার থেকে হাওড়া, শিলিগুড়ি থেকে কলকাতা সর্বত্র ১০০ দিনের কাজের টাকা বন্ধ করে রেখেছে। আমি সকলকে জিজ্ঞাসা করতে চাই, যেখানে দল হেরে যায়, সেখানে কি উন্নয়ন থামিয়ে দেবে? এটাই তৃণমূল এবং বিজেপির ফারাক। আলিপুরদুয়ারে তৃণমূল হেরেছে। কিন্তু গত ৫ বছরে কি লক্ষ্মীর ভান্ডার বন্ধ হয়েছে। আলিপুরদুয়ারে হেরেছি। আমরা লক্ষ্মীর ভান্ডার বন্ধ করিনি। এক এক বিধানসভায় ২৫ কোটি টাকা খরচ হয় মাসে। অভিষেক বলেন, আমরা যা যা প্রতিশ্রুতি দিয়েছি, সব পূরণ করব। যে কথা আমি বলি, সে কথা আমৃত্যু রাখার চেষ্টা করি।

এদিন সভার মূল আকর্ষণ ছিল চা বলয়ের শ্রমিকরা। চা শ্রমিকদের বিরুদ্ধে কেন্দ্রীয় বঞ্চনায় সরব হন তিনি। এদিন চা-শ্রমিকদের সমস্যার কথা, এসআইআর নিয়ে অনুসন্ধান, পাট্টা নিয়ে জিজ্ঞাসা, সব সমস্যার কথা শোনেন অভিষেক। এদিন তিনি বলেন, আর একটু সবুর করুন। সরকার যখন বলেছে, তখন করবেই।